- Dunyoning ishlari g'alati-da, uka. Tasodifan bitta stolda o'tirib qolib, mana, tuzukkina tanishvoldik.

- O'zi qaerliksiz, aka?

- Eshonguzarda turaman.

- Ie! Balki pochchamni tanirsiz?

- Opang eshonguzarga tushganmi?

- Yo'q, singlim. Oti Xolinisa.

- Xolinisa dedingmi? To'xta, to'xta, haligi hindujamol kelin seni singling bo'lmasin tag'in? Qoshlari tutash. O'rtasida ofatijon xol. Topdimmi?

- Hmm...

- Yuzlari lo'ppigina ... Bodomqovoq...

- Ha endi...

- Kaltabaqay. Sochlari taqimini o'pib turadi. Ko'zlari shahlo. Topdimmi?

- Shu gaplarni menga gapirishingizni qarang...

- Mo'dalar uyida ishlaydimi axir?

- Xuddi o'sha! Bilarkansiz-ku!

- Nega bilmayin? U har kuni ishga kelayotib ham, qaytayotib ham do'konimning yonidan oqqushdek suzib o'tadi. Mana bunday, mana bunday qilib...

- E, o'tiring, aka. O'tirsangiz-chi. Hammaga tomosha bo'lyapsiz... Xullas, pochchamni uchratib qolsangiz, unga mendan salom aytib qo'ying. Bo'ptimi?

- Hey, qiziq yigit ekansan-ku. Pochchangni umrimda ko'rmagan bo'lsam, qanaqasiga unga salom aytaman?

1978